google/wiki40b huggingface dataset:
Κάρολος Α΄ της Πορτογαλίας

Πρώιμα χρόνια

Ο Κάρολος γεννήθηκε στην Λισαβόνα της Πορτογαλίας στις 1 Φεβρουαρίου 1863 και ήταν ο πρώτος γιος του Λουδοβίκου Α΄ της Πορτογαλίας και της συζύγου του Μαρίας Πίας της Σαβοΐας. Βαφτίστηκε με τα ονόματα Κάρολος Φερδινάνδος Λουδοβίκος Μαρία Βίκτωρ Μιχαήλ Ραφαήλ Γαβριήλ Γκονζάγκα Ξαβιέρ Φραγκίσκος του Ασσίς Ιωσήφ Συμεών.
Είχε μια εντατική εκπαίδευση, προκειμένου να είναι προετοιμασμένος να κυβερνήσει ως συνταγματικός μονάρχης της χώρας. Το 1883 ταξίδεψε στην Ιταλία, την Αγγλία, τη Γαλλία και τη Γερμανία, όπου εμπλούτισε τις γνώσεις του σχετικά με το σύγχρονο κόσμο. Για ορισμένο διάστημα τα έτη 1883, 1886 και 1888 υπηρέτησε ως αντιβασιλέας, καθώς ο πατέρας του ταξίδευε στην Ευρώπη. Ο πατέρας του Λουδοβίκος Α΄ τον συμβούλευε να είναι μετριόφρων και να μελετάει με προσοχή.

Βασιλοκτονία

Στις 1 Φεβρουαρίου 1908, η βασιλική οικογένεια, επιστρέφοντας από το παλάτι της Βίλα Βισόζα στη Λισαβόνα, θα δεχθεί επίθεση με πυροβολισμούς στην Πλατεία Εμπορίου από δύο μέλη του Πορτογαλικού Δημοκρατικού Κόμματος, τους Αλφρέδο Κόστα και Μανουέλ Μπουίσα.
Από τους πυροβολισμούς ο Βασιλιάς Κάρολος θα πεθάνει αμέσως, ενώ ο διάδοχος Λουδοβίκος Φίλιππος είκοσι περίπου λεπτά αργότερα. Οι δολοφόνοι σκοτώθηκαν από τους πυροβολισμούς της αστυνομίας και της φρουράς της βασιλικής οικογένειας, ενώ από την σύγχυση δέχτηκε πυρά και ένας πολίτης. Επτά ημέρες αργότερα, ο νεώτερος γιος του Καρόλου, ο Εμμανουήλ θα ανακηρυχθεί Βασιλιάς της Πορτογαλίας.
Ρούπερτ Β΄ του Παλατινάτου

Βιογραφία

Γεννήθηκε στο Άμπεργκ και ήταν γιος του Αδόλφου παλατινού κόμη του Ρήνου και της Ίρμενγκαρντ κόμισσας του Έτινγκεν (Öttingen).
Ο πατέρας του κατείχε τυπικά την παλατινή κομητεία του Ρήνου (1319-27), διότι ο Λουδοβίκος Δ΄ της Γερμανίας την είχε καταλάβει. Το 1329 ο Λουδοβίκος Δ΄ συμφώνησε στην Παβία να δοθεί η κομητεία στα νεότερα αδέλφια του Αδόλφου, πρώτα στον Ροδόλφο Β΄ και έπειτα, όταν αυτός απεβίωσε το 1353, στον Ρούπερτ Α΄. Το 1356 ο Κάρολος Δ΄ της Γερμανίας εξέδωσε Χρυσή Βούλα, με την οποία η παλατινή κομητεία αναβαθμιζόταν σε εκλεκτοράτο. Η περιοχή αναφέρεται και ως Παλατινάτο. Το 1390 απεβίωσε ο Ρούπερτ Α΄ και ο ανιψιός του Ρούπερτ Β΄ αυτοανακηρύχθηκε εκλέκτορας του Ρήνου με τη συγκατάθεση του Βεγκέσλαου της Γερμανίας, γιου του Καρόλου Δ΄. 
Το επόμενο έτος εκτόπισε τους Εβραίους και τις κοινές γυναίκες από το Παλατινάτο, κατάσχεσε την περιουσία τους και την κληροδότησε στο Πανεπιστήμιο Ρούπερτ της Χαϊδελβέργης. Το 1395 εξέδωσε τη Ρουπερτιανή διάταξη με σκοπό την ενότητα του Παλατινάτου, έτσι ενσωματώθηκε στην επικράτειά του η ελεύθερη πόλη του Νεκάγκεμυντ (Neckargemünd). 
Απεβίωσε στο Άμπεργκ και ετάφη στο κιστερκιανό αββαείο του Σενάου (Schönau) στη Χαϊδελβέργη.
Ιωάννης Παπαηλιάκης

Βιογραφία

Γεννήθηκε στην Κρήτη και εντάχθηκε στο κόμμα των Φιλελευθέρων. Διέκοψε τις σπουδές του στη Νομική Αθηνών για να πολεμήσει στη Μικρασιατική Εκστρατεία και μετά το πέρας των σπουδών του εγκαταστάθηκε στη Θεσσαλονίκη το 1928 και εργάστηκε εκεί ως δικηγόρος.
Το 1945 εξελέγη μέλος του Διοικητικού Συμβουλίου του Δικηγορικού Συλλόγου Θεσσαλονίκης. Επί υπουργίας Ιασωνίδη χρημάτισε γενικός γραμματέας της Γενικής Διοίκησης Βόρειας Ελλάδας.
Στις εκλογές του 1956 εξελέγη βουλευτής Θεσσαλονίκης με τη Δημοκρατική Ένωση, με 3.746 σταυρούς.
Στις δημοτικές εκλογές του 1959 εξελέγη Δήμαρχος Θεσσαλονίκης. Υπηρέτησε ως το 1964.
Η κηδεία του έγινε από το ναό της Αγίας Σοφίας Θεσσαλονίκης, στις 26 Ιουλίου 1974.
Dirty Deeds Done Dirt Cheap

Ιστορία του δίσκου

Οι AC/DC ηχογράφησαν το "Dirty Deeds Done Dirt Cheap" από τον Δεκέμβριο του 1975 μέχρι και τον Μάρτιο της επόμενης χρονιάς, στα "Albert Studios" του Σίδνεϊ, ενώ ταυτόχρονα περιόδευαν συνεχώς επί αυστραλιανού εδάφους.
Το άλμπουμ περιέχει μερικά κλασικά Hard Rock κομμάτια όπως το ομώνυμο, το "Problem Child" και το "Squealer", αλλά και αμφιλεγόμενους και γεμάτους σεξουαλικά υπονοούμενα στίχους όπως στο "Big Balls" και το "Dirty Deeds Done Dirt Cheep".
Ο δίσκος κυκλοφόρησε τον Σεπτέμβριο του 1976, σκαρφαλώνοντας στην τέταρτη θέση στην Αυστραλία, συνοδευόμενος από το σινγκλ "Jailbreak" που ανέβηκε στο Top-10. Τρεις μήνες αργότερα εκδόθηκε στον υπόλοιπο κόσμο, ενώ το 1981 κυκλοφόρησε ξανά στις Ηνωμένες Πολιτείες, όταν πλέον το συγκρότημα είχε γνωρίσει μεγάλη επιτυχία με τα "Highway To Hell" και "Back In Black". Η δημοτικότητα των AC/DC, ώθησε το άλμπουμ να φτάσει σε εξαπλά πλατινένιο επίπεδο βράβευσης.
Στα τέλη του 1976, το συγκρότημα εμφανίστηκε και πάλι στην μουσική τηλεοπτική εκπομπή "Countdown", ηχογραφώντας το κομμάτι "I'm A Rebel", το οποίο δεν κυκλοφόρησε ποτέ από τους AC/DC, αλλά τρία χρόνια αργότερα από τους Γερμανούς Accept.
Η διεθνής έκδοση του άλμπουμ έχει διαφορές σε σχέση με τον αυστραλιανή κυκλοφορία, με τα "R.I.P. (Rock in Peace)" και "Jailbreak" να έχουν αντικατασταθεί από τα "Rocker" και "Love at First Feel". Επίσης, τα τραγούδια "Dirty Deeds Done Dirt Cheep" και "Ain't No Fun (Waiting 'Round to Be a Millionaire)" κυκλοφόρησαν σε συντομευμένες εκτελέσεις. Το τραγούδι "Jailbreak" συμπεριλήφθηκε στο ΕΡ "74 Jaibreak" το οποίο κυκλοφόρησε τον Οκτώβριο του 1984.
Για την προώθηση του δίσκου, οι AC/DC περιόδευσαν στην Ευρώπη, επιστρέφοντας τον Δεκέμβριο του 1976 στην Αυστραλία όπου παρέμειναν μέχρι τα μέσα Φεβρουαρίου. Συνέχισαν στην Μεγάλη Βρετανία μέχρι τα τέλη Μαρτίου, για να ακολουθήσει ευρωπαϊκή περιοδεία μέχρι τον Μάιο και πραγματοποίησαν την πρώτη τους αμερικάνικη περιοδεία το καλοκαίρι του 1977.

Τραγούδια

1. Dirty Deeds Done Dirt Cheap (A. Young, M. Young, Scott) - 4:13

2. Ain't No Fun (Waiting 'Round to Be a Millionaire) (A. Young, M. Young, Scott) - 7:31

3. There's Gonna Be Some Rockin'  (A. Young, M. Young, Scott) - 3:17

4. Problem Child (A. Young, M. Young, Scott) - 5:46

5. Squealer (A. Young, M. Young, Scott) - 5:18

6. Big Balls (A. Young, M. Young, Scott) - 2:40

7. R.I.P. (Rock in Peace) (A. Young, M. Young, Scott) - 3:36

8. Ride On (A. Young, M. Young, Scott) - 5:53

9. Jailbreak (A. Young, M. Young, Scott) - 4:41

Βραβεία

Dirty Deeds Done Dirt Cheap (άλμπουμ)
Αυστραλία (ARIA Certification)  : 6 x πλατινένιος
Ηνωμένες Πολιτείες (RIAA Certification)  : 6 x πλατινένιος
Ηνωμένο Βασίλειο (BPI Certification)  : Ασημένιος
Γερμανία (BVMI Certification)  : Πλατινένιος
Ελβετία (IFPI Certification)  : Χρυσός
Τομπόλσκ

Διοίκηση

Στο πλαίσιο των διοικητικών υποδιαιρέσεων, το Τομπόλσκ λειτουργεί ως διοικητικό κέντρο της περιοχής Τομπόλσκι, αν και δεν αποτελεί μέρος της. Ως διοικητική διαίρεση, μαζί με έναν αστικό οικισμό, ενσωματώνεται ξεχωριστά ως Οικισμός του Τομπόλσκ, μια διοικητική μονάδα με καθεστώς ίσo με εκείνo των περιφερειών. Ως δημοτική διαίρεση, o Οικισμός του Τομπόλσκ ενσωματώνεται ως Αστικό Οκρούγκ Τομπόλσκ.
Μινιόν (ιστορία)

Ο όρος Μινιόν χρησιμοποιείτο, κατά την διάρκεια του 15ου αιώνα, για τον ορισμό των ευνοούμενων ενός Πρίγκιπα. Η θέση κάποιου ως μινιόν ήταν ιδιαιτέρως τιμητική, μια απόδειξη της βαθιάς φιλίας που είχε ο μονάρχης για έναν ευνοούμενό του. Διακρινόταν των υπολοίπων αυλικών, χάρη στο προνόμιο που είχε να ντύνεται κατά τρόπο παρόμοιο του δικού του. Σε μία περίοδο κατά την οποία οι διαμάχες προτεραιότητας στην ιεραρχία των αυλικών ήσαν πολυάριθμες και όπου ο ενδυματολογικός κώδικας τηρούσε αυστηρούς κανόνες για την ένδειξη της κοινωνικής τάξης καταγωγής και τα προνόμια που συνόδευαν την τελευταία, καταδεικνύεται όλη η σημασία και ο συμβολισμός της συγκεκριμένης τιμής. Ο μινιόν είχε, επίσης, το προνόμιο να κοιμάται εντός του ίδιου δωματίου με τον μονάρχη, καθώς και συχνά στην ίδια κλίνη. Η τελευταία αυτή τιμή, συνήθως, ουδεμία σχέση είχε με τα πρότυπα ερωτικής φιλίας της Αρχαίας Ελλάδας. « Η σαφήνεια με την οποία γίνεται αναφορά στο θέμα αυτό, σε μια περίοδο κατά την οποία κυριαρχούσε η απειλή του crimen nefandum, θα πρέπει να θεωρείται πως θέτει ένα τέλος στην παραμικρή αμφιβολία. » Οι συγγραφείς της εποχής την αντιστοιχούσαν με το πρότυπο του ευγενούς έρωτα.
Είναι δυνατό να αναφερθούν ορισμένα παραδείγματα αυτού του τύπου στενών σχέσεων φιλίας: εκείνη που υφίστατο μεταξύ του Ιακώβου Α΄ της Αγγλίας και του Ρόμπερτ Καρ ή του Ζωρζ Βιλιέ, μεταξύ του Γουλιέλμου της Οράγγης και του Καρόλου Κουίντου κατά την παραίτηση του τελευταίου, μεταξύ του νεαρού Γκαστόν ντε Φουά και του νόθου αδελφού του, μεταξύ του Λουδοβίκου της Ορλεάνης και του Πιέρ ντε Κραόν, μεταξύ του Λουδοβίκου ΙΑ΄ και του Κομίν, μεταξύ του νεαρού Δούκα του Κλεβ και του Ζακ ντε Λαλαίν.
Ο θεσμός αυτός διατηρήθηκε ως τον 17ο αιώνα. Χρησιμοποιήθηκε, επίσης, για τις Πριγκίπισσες, οι οποίες ήταν δυνατό να έχουν μια μινιόν με την οποία μοιράζονταν τα ίδια προνόμια που ίσχυαν και για τα ανδρικά αντίστοιχά τους.
Ο όρος μινιόν άρχισε να απαντάται από την περίοδο βασιλείας του Καρόλου Ζ΄ και όριζε τόσο τους «μινιόν του Θεού», όσο και τους «μινιόν του Πάπα» (τους Ιησουίτες). Διέσχισε την Μάγχη στα τέλη του 15ου αιώνα υπό την μορφή minion (πιστός, υποδεέστερος). Έλαβε ερωτική έννοια μονάχα μετά την περίοδο βασιλείας του Ερρίκου Γ΄ (1551-1589), εποχή κατά την οποία οι αυλικοί υιοθέτησαν έναν εκλεπτυσμένο τρόπο ζωής.
Άριστος Χρυσοστόμου

Βιογραφικά στοιχεία

Ο Άριστος Χρυσοστόμου γεννήθηκε στο Κολόσσι στις 14 Οκτωβρίου 1928. Ομιλεί, πέρα από την ελληνική, την αγγλική γλώσσα. 
Σε νεαρή ηλικία ασχολήθηκε με τον αγροτικό και εργατικό συνδικαλισμό. Εργάστηκε στο αγρόκτημα Φασουρίου, από εργάτης μέχρι γραμματέας της εταιρείας. Στη συνέχεια ασχολήθηκε με ασφαλιστικές επιχειρήσεις και άλλες επιχειρηματικές δραστηριότητες.
Είναι νυμφευμένος με τη Χλόη Πιτσιλλίδη και έχει μια κόρη.

Πολιτική διαδρομή

Εκλέχτηκε για πρώτη φορά βουλευτής στις βουλευτικές εκλογές του 1985 στην Εκλογική Περιφέρεια Λεμεσού με το ΔΗΚΟ. Επανεξελέγη στις βουλευτικές εκλογές του 1991. Η επόμενη φορά που εκλέχτηκε ήταν στις βουλευτικές εκλογές του 2001.
Ως βουλευτής, διετέλεσε πρόεδρος της Κοινοβουλευτικής Επιτροπής Θεσμών, Αξιών και Επιτρόπου Διοικήσεως, πρόεδρος της Κοινοβουλευτικής Επιτροπής για τα Ανθρώπινα Δικαιώματα, αναπληρωτής πρόεδρος της Κοινοβουλευτικής Επιτροπής Οικονομικών και Προϋπολογισμού, αναπληρωτής πρόεδρος της Κοινοβουλευτικής Επιτροπής Εμπορίου και Βιομηχανίας και μέλος της Κοινοβουλευτικής Επιτροπής Γεωργός και Φυσικών πόρων. Επιπλέον, διετέλεσε μέλος της αντιπροσωπίας της Βουλής στην Κοινοβουλευτική Συνέλευση του Οργανισμού για την Ασφάλεια και τη Συνεργασία στην Ευρώπη (ΟΑΣΕ) και μέλος της Εκτελεστικής Επιτροπής της Κυπριακής Ομάδας στη Διακοινοβουλευτική Ένωση.
Διετέλεσε δεύτερος αντιπρόεδρος του ΔΗΚΟ.

Κοινωνικές δραστηριότητες

Στη διάρκεια του αγώνα της ΕΟΚΑ 1955-1959 φυλακίστηκε για τη δράση του. Διετέλεσε γενικός γραμματέας του Συνδέσμου Αγωνιστών Πόλεως και Επαρχίας Λεμεσού (ΣΑΠΕΛ). Την περίοδο των δικοινοτικών διαταραχών 1963-1964 ηγήθηκε στη Λεμεσό των εθελοντικών δυνάμεων. 
Μετά την ανεξαρτησία της Κύπρου είχε διοριστεί από το Υπουργικό Συμβούλιο πρόεδρος της Επιτροπής Αποκαταστάσεως Παυθέντων από τους Βρετανούς Δημοσίων Υπαλλήλων στην περίοδο του αγώνα της ΕΟΚΑ.
Διετέλεσε πρόεδρος του Ασφαλιστικού Ινστιτούτου Κύπρου και της Ποδοσφαιρικής Αθλητικής Αγροτικής Ομοσπονδίας Κύπρου (ΠΑΑΟΚ). Επιπλέον, διετέλεσε πρόεδρος της Συντονιστικής Επιτροπής Αιμοδοσίας και Διαφώτισης του Συνδέσμου Αιματολογικών Ασθενών Λεμεσού και μέλος συμβουλίων σε οργανώσεις με κοινωνική δράση.
Τατάν

Γεωγραφική θέση

Το επαρχιακό κέντρο, το Καρκαράλι απέχει 180 χιλιόμετρα βορειοδυτικά. Το Τατάν απέχει μερικά χιλιόμετρα από την περιφέρεια Ανατολικού Καζακστάν, που συνορεύει η επαρχία Καρκαράλι.
Δημοτικό Στάδιο Περιστερίου

Ιστορία

Η ιστορία του γηπέδου, σύμφωνα με τον σύλλογο, ξεκινάει από την δεκαετία του 1940, ενώ εγκαινιάστηκε το 1947 την Κυριακή του Πάσχα. Μετά από έργα που έγιναν την δεκαετία του 1970, ο αγωνιστικός χώρος απέκτησε χλοοτάπητα το 1977. 
Το 2003, έναν χρόνο πριν τους Ολυμπιακούς Αγώνες της Αθήνας το 2004, το γήπεδο αναβαθμίστηκε. Από το 2005 που επέστρεψε ο Ατρόμητος στην 1η Εθνική Κατηγορία ποδοσφαίρου, έγιναν βαθμιαία σημαντικά έργα για την αναβάθμιση του γηπέδου. 
Το καλοκαίρι του 2012, με την συμμετοχή του συλλόγου στα ευρωπαϊκά κύπελλα, έγιναν έργα περαιτέρω αναβάθμισης ώστε το γήπεδο να πληροί τις προδιαγραφές της Ευρωπαϊκής Ομοσπονδίας Ποδοσφαίρου.
Το ρεκόρ προσέλευσης στο γήπεδο είναι 13.099 θεατές και έχει γίνει στις 11 Ιανουαρίου του 1981 σε αγώνα του Ατρομήτου με τον Ολυμπιακό.
Γκεντσλέρ Μπιρλιγί ΣΚ

Ιστορία

Αρχικά η ομάδα είχε ως έδρα τη Λάρνακα, πόλη στην οποία ιδρύθηκε το 1934. Μετά την τουρκική εισβολή και το διαχωρισμό Ελληνοκυπριών και Τουρκοκυπρίων το 1974, μετακινήθηκε στο Τρίκωμο. Το όνομα της ομάδας στα Ελληνικά σημαίνει «Ένωση Νεολαίας». To 1940 μετονομάστηκε σε Λάρνακα Τουρκ Σπορ Κουλουπου (Αθλητικός Σύλλογος Τουρκοκυπρίων Λάρνακας) και το 1950 σε Ντεμίρσπορ Λάρνακας. Το 1960 επέστρεψε στην αρχική της ονομασία.
2327 Γκέρσμπεργκ

Φυσικά χαρακτηριστικά

Τα φυσικά χαρακτηριστικά του Γκέρσμπεργκ είναι άγνωστα.
Βραβεία Αμερικανικής Ακαδημίας Κινηματογράφου 2004

Η 77ηη Απονομή των Βραβείων της Ακαδημίας Κινηματογράφου, που τίμησε τις καλύτερες επιδόσεις στο χώρο του κινηματογράφου για το έτος 2004, έλαβε χώρα στις 27 Φεβρουαρίου 2005. Η τελετή πραγματοποιήθηκε στο Θέατρο Κόντακ στο Χόλιγουντ της Καλιφόρνιας και την παρουσίαση ανέλαβε για πρώτη φορά ο Κρις Ροκ. Στην αμερικανική τηλεόραση μεταδόθηκαν από το δίκτυο ABC.
Οι υποψηφιότητες ανακοινώθηκαν στις 25 Ιανουαρίου   με την ταινία Ιπτάμενο Κροίσο να σκοράρει τις περισσότερες, που ήταν 11, και το Million Dollar Baby και το Ψάχνοντας τη Χώρα του Ποτέ (Finding Neverland) να ακολουθούν με 7 υποψηφιότητες η καθεμία. Ο μεγάλος νικητής της βραδιάς ήταν το Million Dollar Baby που κέρδισε τα βραβεία Καλύτερης Ταινίας και Σκηνοθεσίας, δίνοντας στον Κλιντ Ίστγουντ το δεύτερο του Όσκαρ μετά από την βράβευση του για την ταινία Οι Ασυγχώρητοι (Unforgiven).

Υποψηφιότητες & Νικητές

Οι νικητές κάθε κατηγορίες εμφανίζονται με έντονους χαρακτήρες στην κορυφή της κατηγορίας.
Στερεό του Αρχιμήδη

Στερεό του Αρχιμήδη (ή Αρχιμήδειο στερεό) είναι ένα κυρτό ημικανονικό πολύεδρο, οι έδρες του οποίου είναι κανονικά πολύγωνα, αλλά όχι του ίδιου τύπου, αντίθετα με ό,τι συμβαίνει στα Πλατωνικά στερεά. Τα κανονικά πολύγωνα, που αποτελούν τις έδρες, έχουν όλα ίσες τις πλευρές τους, δηλαδή οι ακμές του πολυέδρου είναι όλες ίσες. Οι έδρες ενώνονται με τον ίδιο ακριβώς τρόπο σε κάθε κορυφή του πολυέδρου, διαμορφώνοντας ίσες πολυεδρικές γωνίες. Για παράδειγμα, στο διπλανό ρομβοεικοσιδωδεκάεδρο η διαμόρφωση κορυφής είναι (3.4.5.4), δηλαδή οι πολυγωνικές έδρες που φτιάχνουν την κάθε κορυφή του πολυέδρου είναι: τρίγωνο-τετράγωνο-πεντάγωνο-τετράγωνο (πάντα με αυτήν ακριβώς τη σειρά).
Τα στερεά του Αρχιμήδη είναι 13 και έχουν ως έδρες δύο ή τρία διαφορετικά κανονικά πολύγωνα. Όλα μπορούν να προκύψουν από τα Πλατωνικά στερεά μέσω κατάλληλων μετασχηματισμών, όπως αποκοπή των κορυφών ή των ακμών κ.ά.
Ονομάστηκαν έτσι, επειδή τα ανακάλυψε ο Αρχιμήδης, ο οποίος τα διαπραγματευόταν στο έργο του «Περί 13 ημικανονικών πολυέδρων», που, δυστυχώς, δεν έχει διασωθεί.
Αγριόγιδο των Βραχωδών Ορέων

Η ορεινή κατσίκα (Oreamnos americanus), επίσης γνωστή ως κατσίκα των Βραχωδών Ορέων, είναι θηλαστικό ενδημικό στη Βόρεια Αμερική. Είναι υποαλπικό και αλπικό είδος, ενώ έχει και ικανότητες ανάβασης καθώς συχνά εντοπίζεται να στέκεται πάνω σε βράχους και πάγους.
Παρά την καθομιλουμένη ονομασία, δεν είναι μέλος του γένους Κάπρα, το γένος που περιλαμβάνει όλες τις άλλες κατσίκες, όπως το αγριοκάτσικο (Capra aegagrus) από το οποίο κατάγεται η εξημερωμένη κατσίκα.

Διατροφή

Οι ορεινές κατσίκες είναι φυτοφάγα ζώα και περνούν το μεγαλύτερο μέρος του χρόνου τους βοσκώντας. Οι ορεινές κατσίκες τρώνε χόρτα, βότανα, φτέρες, βρύα, λειχήνες, κλαδιά και φύλλα από θάμνους, καθώς και φύλλα από κωνοφόρα αν μεγαλώνουν σε μεγάλο υψόμετρο.
Στην αιχμαλωσία, η ορεινή κατσίκα μπορεί να τρώει επίσης σιτηρά, μηδικά, φρούτα, λαχανικά και χόρτα.

Μαλλί

Αν και οι σύγχρονες ορεινές κατσίκες δεν έχουν εξημερωθεί και εμπορευματοποιηθεί για το μαλλί τους, οι προκολομβιανοί αυτόχθονοι λαοί της Βορειοδυτικής ακτής του Ειρηνικού το έκαναν.
Ιστορικό Αρχείο Σάμου

Το Ιστορικό Αρχείο Σάμου ιδρύθηκε το 1882 ως Δημόσιον Αρχειοφυλάκειον Σάμου. Σήμερα έχει τον τίτλο Γενικά Αρχεία του Κράτους νομού Σάμου  και στεγάζεται στο κτήριο των παλαιών φυλακών Σάμου που είχαν κτισθεί το 1882 από τον ηγεμόνα Κωνσταντίνο Αδοσίδη. Περιλαμβάνει στις συλλογές του πηγές της νεότερης Ιστορίας της Σάμου από το 1600 μέχρι σήμερα.
Χίλντε Κράβινκελ Σπέρλινγκ

Καριέρα

Σύμφωνα με τους A. Wallis Myers και John Olliff της The Daily Telegraph και της Daily Mail, η Σπέρλινγκ κατατάχθηκε στις πρώτη δεκάδα του κόσμου από το 1930 έως το 1939 (χωρίς βαθμολογίες από το 1940 έως το 1945). Ωστόσο, σύμφωνα με τον Ned Potter του περιοδικού American Lawn Tennis, ήταν η κορυφαία στον κόσμο για το 1936.
Από το 1935 έως το 1937, η Σπέρλινγκ κέρδισε τρεις διαδοχικούς τίτλους απλού στο γαλλικό πρωτάθλημα, είναι μία από τις τέσσερις μόνο γυναίκες στην ιστορία που το κατάφερε, οι άλλες είναι η Έλεν Γουίλς Μούντι (1928-1930), η Μόνικ Σέλερς (1990-1992) και η Ζυστίν Ενάν (2005-2007). Η μοναδική απώλεια της Σπέρλινγκ σε χωμάτινο γήπεδο από το 1935 έως το 1939 ήταν πό την Σιμόν Ματιέ σε τουρνουά στο Beaulieu της Γαλλίας το 1937. Ήταν η μόνη νίκη της Mατιέ έναντι της Σπέρλινγκ σε πάνω από 20 αγώνες καριέρας.
Η Σπέρλινγκ έφθασε δύο φορές στο τελικό του απλού στο Γουίμπλεντον αλλά ποτέ δεν κέρδισε τον τίτλο. Το 1931, έχασε από την συμπατριώτισσα της Σίλι Όσεμ, το 1936, έχασε από την Έλεν Χαλ Γιάκομπς. Ωστόσο, η Σπέρλινγκ κέρδισε τον τίτλο των μικτών διπλών παιχνιδιών εκείνο το χρόνο, παίζοντας με τον Γκότφριντ φον Κραμ.
Από το 1933 έως το 1939, η Σπέρλινγκ κέρδισε τον τίτλο του πλού στο γερμανικό πρωτάθλημα έξι διαδοχικές φορές (το τουρνουά δεν πραγματοποιήθηκε το 1936 λόγω των Ολυμπιακών Αγώνων του Βερολίνου). Αυτό το ρεκόρ διατηρήθηκε μέχρις ότου η Γκραφ κέρδισε το τουρνουά εννέα φορές (αν και όχι περισσότερο από τέσσερις συνεχόμενες). Η Σπέρλινγκ κέρδισε επίσης τον τίτλο στο απλό στο διεθνές ιταλικό πρωτάθλημα το 1935 και κατάφερε να νικήσει την Μούντι στον ημιτελικό του πρωταθλήματος Queens Club του Λονδίνου του 1938 λίγο πριν η Μούντι κερδίσει τον όγδοο τίτλο της στο απλό του Γουίμπλεντον. Στο Πρωτάθλημα αντισφαίρισης Ανατολικής Μεσογείου το 1936 ήταν νικήτρια στο απλό και στο διπλό με συμπαίκτρια την Μαρί Λουίζ Χορν.
Ο τελευταίος διεθνές τίτλος της στο απλό ήταν το 1950 στο σκανδιναβικό πρωτάθλημα σε κλειστό γήπεδο στην Κοπεγχάγη της Δανίας, όταν ήταν 41 ετών. Η Σπέρλινγκ κέρδισε πολλά πρωταθλήματα στη Δανία ενώ η χώρα αυτή καταλήφθηκε από τη Γερμανία κατά τη διάρκεια του Β' Παγκοσμίου πολέμου. Η Σπέρλινγκ δεν συμμετείχε ποτέ στο πρωτάθλημα των Η.Π.Α. λόγω της σύγκρουσης προγραμματισμού με το γερμανικό πρωτάθλημα. Η Σπέρλινγκ εισήχθη στο Διεθνές Hall of Fame της αντισφαίρισης το 2013.
Αρχαία Ελληνικά Ημερολόγια

Ονομασίες των μηνών

Κάθε ελληνικό κράτους χρησιμοποιούσε τα δικά του ονόματα για τους μήνες. Στις περισσότερες περιπτώσεις τα ονόματα των μηνών σχετίζονταν με κάποια από τις εορτές που τελούνταν κατά τη διάρκεια του μήνα αυτού. Όταν ήταν η χρονιά που έπρεπε να γίνει χρήση ενός εμβόλιμου μήνα, ένας από τους κανονικούς μήνες του έτους επαναλαμβανόταν και έπαιρνε τον χαρακτηρισμό «εμβόλιμος» - πχ μέσα στο έτος υπήρχε ο μήνας «Ποσειδωνιών» και ο πρόσθετος μήνας ονομαζόταν «Ποσειδωνιών Εμβόλιμος» - ή σε άλλες περιπτώσεις «o δεύτερος» - πχ μέσα στο έτος υπήρχε ο μήνας «Ποιτρόπιος» και ο πρόσθετος μήνας ονομαζόταν «Ποιτρόπιος o δεύτερος».
Αιτωλικό ημερολόγιο
Προκύκλιος, Αθαναίος, Βουκάτιος, Διός, Ευθυαίος, Ὁμολώιος, Ἑρμαίος, Διονύσιος, Αγύειος, Ἱπποδρόμιος, Λαφραίος, Πάναμος
Αττικό ημερολόγιο 
Ἑκατομβαιών, Μεταγειτνιών, Βοηδρομιών, Πυανεψιών, Μαιμακτηριών, Ποσειδεών, Γαμηλιών, Ανθεστηριών, Ελαφηβολιών, Μουνιχιών, Θαργηλιών, Σκιροφοριών
Βοιωτικό ημερολόγιο
Βουκάτιος, Ἑρμαίος, Προστατήριος, Αγριώνιος, Θειλούθιος, ( ; ), Ὁμολώιος, Ἱπποδρόμιος, Πάναμος, Παμβοιώτιος, Δαμάτριος, Ἀλαλκομένιος
Δελφικό ημερολόγιο
Βουκάτιος, Ἡραίος, Απελλαίος, ( ; ), Δαδαφόριος, Ποιτρόπιος, Βύσιος, Αρτεμίσιος, Ἡράκλειος, Βοαθόος, Ιλαίος, Θεοξένιος
Ημερολόγιο του Μηχανισμού των Αντικυθήρων
Φοινικαίος, Κράνειος, Λανοτρόπιος, Μαχανεύς, Δωδεκατεύς, Εύκλειος, Αρτεμίσιος, Ψυδρεύς, Γαμείλιος, Αγριάνιος, Πάναμος, Απελλαίος
Λακωνικό ημερολόγιο
Ἡράσιος, Απελλαίος, Διόσθυος, ( ; ), Ελευσίνιος, Γεράστιος, Αρτεμίσιος, Δελχίνιος, Φλιαστός, Ἑκατομβεύς, Κάρνειος, Πάναμος
Λοκριδικό ημερολόγιο
Οι μήνες στο ημερολόγιο της Λοκρίδας δεν είχαν κάποιο όνομα, αλλά απλά αριθμούνταν ως πρώτος, δεύτερος κτλ.
Μακεδονικό ημερολόγιο
Αυδηναίος, Περίτιος, Δύστρος, Ξανθικός, Αρτεμίσιος, Δαίσιος, Πάνημος, Λώος, Γορπιαίος, Υπερβερεταίος, Δίος, Απελλαίος
Ροδιακό ημερολόγιο
Αγριάνιος, Βαδρόμιος, Θευδάσιος, Δάλιος, Αρταμίτιος, Πάναμος, Πεδαγειτνύος, Ὑακίνθιος, Κάρνειος, Θεσμοφόριος, Σμίνθιος, Διόσθυος

Τα Ελληνικά ημερολόγια στη Ρωμαϊκή εποχή

Τα ελληνικά ημερολόγια συνέχισαν να χρησιμοποιούνται τοπικά και μετά τη σταδιακή κατάκτηση των ελληνικών κρατών από τους Ρωμαίους. Υπάρχουν στοιχεία πως χρησιμοποιούνταν για αρκετούς αιώνες μετά την καθιέρωση του Ιουλιανού ημερολογίου, ως τον 4ο με 5ο αιώνα μΧ και έπαψαν να χρησιμοποιούνται μετά την επικράτηση του Χριστιανισμού.
Ο ύπνος της λογικής γεννάει τέρατα

Το έργο Ο ύπνος της λογικής γεννάει τέρατα (Ισπανικά: El sueño de la razón produce monstruos) είναι ένα χαρακτικό του Ισπανού ζωγράφου και χαράκτη Φρανσίσκο Γκόγια που χρονολογείται περίπου στα έτη 1797-1799. Είναι το τεσσαρακοστό τρίτο (43ο) από τα 80 έργα που αποτελούν τη σειρά χαρακτικών Los Caprichos (Τα Καπρίτσια) και αρχικά επρόκειτο να βρίσκεται στην πρώτη σελίδα.
Αποτελείται από ένα σκίτσο που αναπαριστά τον ίδιο τον καλλιτέχνη, να ακουμπάει το κεφάλι του σε ένα τραπέζι, καθώς κουκουβάγιες και νυχτερίδες τον περικυκλώνουν ενώ καλύπτει το κεφάλι με τα χέρια του. Οι κουκουβάγιες (που συμβολίζουν την ανοησία) και οι νυχτερίδες (που συμβολίζουν την αμάθεια) είναι έτοιμες να του επιτεθούν.
Αυτή η εικόνα  μπορεί να θεωρηθεί ως μία απεικόνιση των επιπτώσεων της καταπίεσης της λογικής και, επομένως, σαν υιοθέτηση από τον καλλιτέχνη διαφωτιστικών ιδεών. Ωστόσο, μπορεί επίσης να ερμηνευθεί ως συνεισφορά του Γκόγια στη δημιουργική διαδικασία και το Ρομαντικό πνεύμα-την απελευθέρωση της φαντασίας, των συναισθημάτων ακόμα και των εφιαλτών. Αναμφισβήτητα το πιο διάσημο έργο της σειράς, που έχει γίνει είδωλο, και ο τίτλος του συχνά αναφέρεται ως γνωμικό του Γκόγια.
Α΄ κατηγορία πετοσφαίρισης γυναικών Κύπρου 2010-11

Σύστημα διεξαγωγής

Στο πρωτάθλημα της Α΄ κατηγορίας 2010-11 συμμετείχαν 8 ομάδες. Διεξήχθη σε δύο φάσεις. Στην πρώτη φάση, όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Μετά την ολοκλήρωση των 14 αγωνιστικών (Α΄ φάση) οι ομάδες χωρίστηκαν σε 2 ομίλους, ανάλογα με τη θέση τους, δίνοντας αγώνες  κατάταξης (Β΄ φάση). Στους αγώνες κατάταξης μεταφέρθηκαν τα αποτελέσματα, οι βαθμοί, τα σετ και οι πόντοι της Α΄ φάσης.
Οι ομάδες στις θέσεις 1-4 διαγωνίστηκαν για την κατάκτηση του πρωταθλήματος και τις θέσεις που οδηγούσαν στα πρωταθλήματα Ευρώπης. Οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχθηκε η ομάδα που συγκέντρωσε τους περισσότερους βαθμούς. Οι ομάδες στις θέσεις 5-8 αναμετρήθηκαν αναμεταξύ τους από δύο φορές, μία εντός και μία εκτός έδρας. Η τελευταία ομάδα διαβαθμίστηκε στη Β΄ κατηγορία 2011-12.

Σύστημα βαθμολόγησης

Κάθε νίκη βαθμολογείτο με 2 βαθμούς και κάθε ήττα με 1 βαθμό.

Αλλαγές σε σχέση με την περίοδο 2009-10

Στο πρωτάθλημα της περιόδου 2010-11 συμμετείχε η πρωταθλήτρια Β΄ κατηγορίας 2009-10, ΑΠΕΝ Αγίου Αθανασίου. Δεν συμμετείχε το Grammar School το οποίο είχε υποβιβαστεί από την Α΄ κατηγορίας 2009-10.